Лъабжьэ быдэ уимыIэмэ
2013 гъэм и иужьрей мазэхэм Бахъсэн районым егъэджэныгъэмкIэ и IэнатIэм и методкабинетым и лэжьакIуэхэм курыт школхэм къыщызэрагъэпэща олимпиадэхэм къарикIуам щыгъуазэ дыхуащIащ.
ЕджапIэ 28-рэ хэтащ район зэпеуэм. 2 — 3-нэ классхэм щIэсхэм адыгэбзэр, математикэр, урысыбзэмрэ литературэмрэ зэращIэр, ахэр дыкъэзыухъуреихь дунейм зэрыщыгъуазэр къапщытати, я зэфIэкIыр нэгъабэрей гъэ еджэгъуэм нэхърэ нэхъ ехуэхауэ къыщIэкIащ. Псалъэм папщIэ, 2-нэ классым щеджэ сабии 107-рэ хэтащ зэпеуэм икIи ахэр зыпэлъэщар кърата лэжьыгъэм щыщу процент 50-рщ, 3-нэ классым щIэсхэм ягъэзэщIэфар къыхуагъэувам и процент 46-рщ. Шэч хэмылъу, зэпеуэм хагъэхьар еджэнкIэ нэхъ къыхэжаныкI сабийхэрщ. Апхуэдэу щыщыткIэ, адрейхэм я щIэныгъэр здынэсыр гурыIуэгъуэщ икIи сабийхэм ядэлэжьэнымкIэ методикэр районым зэрыщегъэфIэкIуэн хуейр нэрылъагъущ.
— 1 – 4-нэ классхэм щIэсхэр егъэджэным гулъытэ нэхъыбэ хуэтщIын зэрыхуейр къигъэлъэгъуащ зэпеуэм, — жеIэ районым егъэджэныгъэмкIэ и методист Шэт Маритэ. — Лъабжьэ быдэ ямыIэмэ, ди щIэблэм адэкIэ щIэныгъэ куу зрагъэгъуэтыфынукъым. Аращи, егъэджакIуэхэри еджапIэхэм я методистхэри а къалэным зэдемыгугъуу хъунукъым.
7 – 11-нэ классхэм щIэс еджакIуэ 1489-рэ зэпеуэ 21-м хэтащ. Нэгъабэрей гъэ еджэгъуэм еплъытмэ, иджырей зэпеуэхэм хэтар еджакIуэ 71-кIэ нэхъ мащIэщ. Олимпиадэм хэмытыхха еджапIэхэри щыIэщ.
Зэпеуэм кърикIуахэм къызэрагъэлъэгъуамкIэ, школакIуэхэр хъарзынэу пэлъэщащ адыгэбзэм, ОБЖ-м, физкультурэм, обществознанием теухуауэ къыхуагъэува къалэнхэм. Химием, математикэм, инджылызыбзэ дерсхэм хухаха лэжьыгъэхэр нэхъ къегугъуэкIащ еджакIуэхэм, хэбгъэзыхьмэ, зыри зыхуэмыщIыжыхахэри яхэтщ.
УзыщыгуфIыкIын Iуэхухэри наIуэ къищIащ зэпеуэм. Псалъэм папщIэ, 2013 гъэм абы жыджэру зыкъыщагъэлъэгъуащ Ислъэмей 4-нэ (балли 149-рэ), Зеикъуэ 4-нэ (138-рэ), Зеикъуэ 3-нэ (132-рэ), ХьэтIохъущыкъуей 3-нэ (116-рэ), Кыщпэк (98-рэ), Къэсейхьэблэ 3-нэ (97-рэ), ХьэтIохъущыкъуей 1-нэ (94-рэ) еджапIэхэм.
Табыщ Динарэ.
